b'\n_START_ARTICLE_\nVytautas Suuren sotamuseo\n_START_PARAGRAPH_\nVytautas Suuren sotamuseo on Liettuan puolustusministeri\xc3\xb6n yll\xc3\xa4pit\xc3\xa4m\xc3\xa4 sotahistoriallinen museo. Se on sijoitettu uusklassista tyyli\xc3\xa4 edustavaan suureen rakennukseen Kaunasissa._NEWLINE_Museon etupihalla on useita sotilashenkil\xc3\xb6it\xc3\xa4 kuvaavia realistisia veistoksia ja ikuinen tuli 1918\xe2\x80\x931923 Liettuan itsen\xc3\xa4istymiseen ja vapaustaisteluun liittyneiden kaatuneiden muistoksi. Pihalla on kaksi neuvostoliittolaista 45 mm:n panssarintorjuntatykki\xc3\xa4 ja kevyt telatykki._NEWLINE_Museon p\xc3\xa4\xc3\xa4hallissa on kopiovaloksia 1600-luvun tykeist\xc3\xa4, ruhtinaiden kuvia sek\xc3\xa4 Liettuan suuriruhtinaskunnan ja suuriruhtinaiden kuvia._NEWLINE_Museossa on merkitt\xc3\xa4v\xc3\xa4 1700-luvun kiv\xc3\xa4\xc3\xa4rien ja pistoolien kokoelma, johon kuuluu runsaasti musketteja. Toinen edellist\xc3\xa4 suppeampi kokoelma on ensimm\xc3\xa4isen maailmansodan saksalaisia kranaatinheittimi\xc3\xa4 ja jalkav\xc3\xa4kiaseita, joita oli saatu sotasaaliiksi Bermontin joukoilta, joiden mukana taistelivat my\xc3\xb6s baltiansaksalaiset Liettuan itsen\xc3\xa4istymist\xc3\xa4 vastaan._NEWLINE_Museossa esitellyist\xc3\xa4 siviilitapahtumista merkitt\xc3\xa4vin on Atlantin ylilentoyrityksest\xc3\xa4 j\xc3\xa4ljelle j\xc3\xa4\xc3\xa4nyt lentokoneen hylky. Onnettomuus johti kahden liettualaisen lent\xc3\xa4j\xc3\xa4n kuolemaan. Lent\xc3\xa4j\xc3\xa4t on kuvattu Liettuan kymmenen latin seteliss\xc3\xa4. Osan n\xc3\xa4yttelyst\xc3\xa4 muodostavat liettualaisten itsen\xc3\xa4isyystaistelijoiden graniittinimitaulut.'